Predkladacia správa

Návrh na vymenovanie členov Akreditačnej komisie (ďalej len „návrh“) sa predkladá v súlade s § 102 ods. 1 písm. a) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“).

Akreditačná komisia (ďalej len „komisia“) je poradný orgán vlády Slovenskej republiky, ktorý sleduje, posudzuje a nezávisle hodnotí kvalitu vzdelávacej, výskumnej, vývojovej, umeleckej a ďalšej tvorivej činnosti vysokých škôl a napomáha jej zvyšovanie. 

Komisia podľa zákona začala svoju činnosť 1. 9. 2002. Každé dva roky uplynie funkčné obdobie jednej tretiny jej členov. Dňom 31. augusta 2008 zanikne členstvo šiestim členom komisie z dôvodu uplynutia šesťročného funkčného obdobia. Jednej členke komisie zanikne členstvo k 1. júnu 2008 a jednému členovi k 15. júnu 2008 z dôvodu vzdania sa členstva písomnou žiadosťou. Namiesto nich sa navrhujú vymenovať siedmi noví členovia a jeden doterajší člen. 
Predkladaný návrh obsahuje prehľad osôb navrhnutých ministrom školstva na vymenovanie za členov komisie vláde SR so základnými údajmi a charakteristikami. Odôvodnenie obsahuje bližšie vysvetlenie vymenúvania navrhovaných členov komisie. 

Návrh je zostavený na základe návrhov z vysokých škôl, ústredných orgánov štátnej správy a Slovenskej akadémie vied. Návrh rešpektuje podmienky na zloženie komisie tak, ako to ukladá zákon.

Návrh bol predložený na vyjadrenie orgánom reprezentácie vysokých škôl (Rade vysokých škôl, Študentskej rade vysokých škôl, Slovenskej rektorskej konferencii), ktoré sa k návrhu vyjadrili, okrem návrhu na prof. Ing. Jozefa Mihoka, PhD., ktorý sa predkladá ako akceptovanie zásadnej pripomienky Ministerstva hospodárstva SR v rámci medzirezortného pripomienkového konania. 
Návrh bol zaslaný na pripomienkové konanie zjednodušeným postupom v lehote 5  pracovných dní, vzhľadom na to, že ide o personálne návrhy, ktoré svojím obsahom patria v súlade s bodom 3.1.5 Metodického pokynu na prípravu a predkladanie materiálov na rokovanie vlády SR, medzi výnimky z predkladania na pripomienkové konanie. Z uvedeného dôvodu v rámci pripomienkového konania neboli v rámci vlastného materiálu zverejnené charakteristiky navrhovaných kandidátov  na členov komisie časti, ktoré obsahujú osobné údaje. 
Návrh bol predmetom medzirezortného pripomienkového konania v dňoch od 12. júna do 19. júna 2008. Rozpory boli odstránené. Materiál sa predkladá na rokovanie vlády SR bez rozporov. 
Podľa § 9 zákona č. 211/2000 Z. z. o slobodnom prístupe k informáciám sa navrhuje nezverejňovať časť tohto materiálu – vlastný materiál a prílohu 1, ktoré obsahujú osobné údaje kandidátov.
Vymenovanie členov Akreditačnej komisie nemá priamy finančný, ekonomický, environmentálny vplyv a ani vplyv na zamestnanosť.

V uznesení sa navrhuje vymenovať predsedu, podpredsedu a ďalších šiestich členov komisie dňom 1. septembra 2008. 

Predložený návrh sa vláde SR odporúča  schváliť.